Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 199

4. A műveltségterület fejlesztési feladatai A tananyagfejlesztés során olyan központi témaköröket határoztunk meg, melyek a személyiségfejlesztés céljaival összhangban a gyerekek érdeklődésének, motiválhatóságának irányából vezetnek közelebb a megismerendő tartalmakhoz. Úgy véljük, a leghatározottabban szakítani kell azzal a szemlélettel, amely szerint a tananyagtartalom az oktatás arkhimédészi pontja, a tanár feladata pedig a diákságot befogadóvá alakítani. Nem vitatva a tananyagtartalmak fontosságát, úgy ítéljük, hogy az oktatási programnak a diákok érdeklődéséből, motiválhatóságából kell kiindulnia. Mivel a tanulók előzetes ismereteik birtokában sajátítják el az új ismereteket, ezért pontosan fel kell mérnünk, milyen ismeretekkel rendelkeznek tanítványaink a képzés kezdetén. Ezek az ismeretek, elképzelések sokszor a legkevésbé sem szakszerűek, ugyanakkor a gyerekek meglévő világképével összhangban lévő „gyermeki elképzelések”, azaz a tanulók gondolkodásfejlődésének 2006/79/II. szám természetes állapotai és nem lustaságukból fakadó tudatlanságuk. A fejlesztő munka során ezen ismereteket pontosan fel kell mérni. A gyerekek fejében lévő azon modelleket, melyek felépítendő tudásra vonatkoznak, lassú aprómunkával módosítani, pontosítani kell. Mivel a készség- és képességfejlesztés módszerei nem tananyagfüggők, ezért az alkalmazott pedagógiai módszereknek előtérbe kell kerülniük a tartalmi kérdésekhez képest. Maga a tanterv számos fejlesztési lehetőséget hordoz. Ezek a következők: – Olvasás, írás, beszédkészég fejlesztése, természettudományos világszemlélet kialakítása. – Megfigyelőképesség fejlesztése – önálló kísérletek, adatgyűjtés során. – Súlyozás – A lényeges tulajdonságok, szempontok, rendezési elv kiválasztása egy adathalmazban. – Rendezés – Egy adathalmaz kiválasztott szempontok szerint való rendezése. – A természettudományok társadalmi vonatkozásainak bemutatása: környezeti terhelés, környezetvédelem, globális problémák, cselekvési lehetőségek. – Az állampolgári felelősség fejlesztése, eligazodás a mindennapi élet gyakorlati kérdéseiben. – Gyakorlatiasság – az eszközhasználat során, a háztartásban, a mindennapi életben előforduló anyagok kapcsán, a veszélyforrások felismerése során. – Kooperáció – a mérőtárssal, illetve a megbeszélések során az osztály tagjaival való együttműködés során. – Pontosság, precizitás – a mérések kivitelezése során. – Önálló problémafelvetés – a feladatok megoldása során, a váratlan mérési helyzetekben. – Logikai készség – a mérési tapasztalatok általánosítása során, a felmerülő problémák során, a természet fontosabb alaptörvényeinek és összefüggéseinek felhasználása során. – Kreativitás, gyakorlati készség – a mérés kivitelezése során, a mérési hibák kiküszöbölése során. – Analizáló képesség fejlesztése – ábraelemzések, grafikonelemzések, táblázatkészítés során. – Szintetizálókészség – a mérési tapasztalatok általánosítása során. – Differenciálókészség – a tapasztalatok gyűjtése, a mérések értelmezése során a lényeges és lényegtelen tényezők elválasztása során. – Elektronikus és nyomtatott információhordozók használata – a feladatlapok önálló információszerzést előíró részeinek kidolgozása során. – Az elektronikus adatok felhasználásának etikai (szerzői jogi) kérdései, hivatkozás, idézés.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes